**Granica proizvodnih mogućnosti**

**1. U jednom domaćinstvu četveročlana obitelj posjeduje 1 ha voćnjaka u kojemu uzgajaju višnje, a željeli bi proizvoditi džem od višanja i liker od višanja. Jedini faktor proizvodnje su im vlastiti rad i urod od zasađenih voćaka. Ukoliko čitav urod utroše na proizvodnju džema, ne preostaje im višanja za proizvodnju likera. Budući su im proizvodni faktori ograničeni, mogućnosti obitelji su sljedeće:**

|  |  |
| --- | --- |
| Džem  (u kg) | Liker  (u L) |
| 50 | 0 |
| 40 | 5 |
| 30 | 10 |
| 20 | 15 |
| 10 | 20 |
| 0 | 25 |

a. Skicirajte granicu proizvodnih mogućnosti.

b. Pretpostavimo da je obitelj proizvela 25 kg džema i 10 litara likera. Što nam govori ova kombinacija?

c. Što će se dogoditi s granicom proizvodnih mogućnosti ako snažna tuča uništi dio voćnjaka?

d. Što će se dogoditi s granicom proizvodnih mogućnosti ako obitelj investira u sustav zaštite protiv tuče te unaprijedi svoje znanje o uzgoju višanja itd.?

e. Objasni na ovom primjeru što znači supstitucija.

**2. Pretpostavimo da jedno gospodarstvo proizvodi samo dvije stvari – odjeću i hranu, a od resursa koristi ljudski rad i kapital. Proizvodne mogućnosti su sljedeće:**

|  |  |
| --- | --- |
| Odjeća  (kom) | Hrana  (kom) |
| 40 | 0 |
| 30 | 20 |
| 20 | 40 |
| 10 | 60 |
| 0 | 80 |

a. Nacrtajte granicu proizvodnih mogućnosti.

b. Prema vlastitom izboru prikažite jednu kombinaciju proizvodnje odjeće i hrane koja nije efikasna, a drugu kombinaciju proizvodnje odjeće i hrane koja je nemoguća.

c. Što će se dogoditi s granicom proizvodnih mogućnosti ako dođe do napretka u tehnologiji, a ljudi unaprijede svoje znanje i organizacijske vještine?

d. Što će se dogoditi s granicom proizvodnih mogućnosti ako, na primjer, strojevi i ostala tehnologija zastare?

e. Objasnite na ovom primjeru što znači supstitucija.

**3. Coco Chanel je modna kreatorica koja je vrhunsku slavu stekla svojom inovacijom – malom crnom haljinom. No sa razvojem svoje djelatnosti, osim haljina željela je proizvoditi i odjela za žene. Faktori proizvodnje su joj rad, materijal i vrijeme te su njezine mogućnosti sljedeće:**

|  |  |
| --- | --- |
| Haljine  (kom) | Odjela  (kom) |
| 20 | 0 |
| 15 | 3 |
| 10 | 6 |
| 5 | 9 |
| 0 | 12 |

a. Nacrtajte granicu proizvodnih mogućnosti.

b. Kako će rezultirati pokušaj da proizvede 28 haljina i 16 odjela?

c. Kako opisujete poslovanje Coco Chanel ako je proizvela 9 haljina i 5 odjela?

d. Što znači supstitucija u ovom primjeru?

e. Kako Coco Chanel može povećati svoju granicu proizvodnih mogućnosti?

**4. Pretpostavimo kako rudar u rudniku kopa zlato i srebro. Jedini faktori koje ima na raspolaganju su mu njegove osobne vještine i vrijeme koje ograničeno smije provesti u rudniku, kako mu se ne bi oštetilo zdravlje.**

|  |  |
| --- | --- |
| Srebro  (g/dan) | Zlato  (g/dan) |
| 80 | 0 |
| 60 | 5 |
| 40 | 10 |
| 20 | 15 |
| 0 | 20 |

a. Nacrtajte granicu proizvodnih mogućnosti.

b. Pretpostavimo da je rudar iskopao 15g zlata i 30g srebra. Kakva je njegova kombinacija? Objasnite.

c. Što će se dogoditi s GPM ako se rudnik djelomično uruši ili ako se rudar razboli?

d. Što će se dogoditi s GPM ako rudar unaprijedi svoje vještine ili pribavi nove strojeve?

e. Postoji li mogućnost iskopavanja 40g srebra i 15g zlata u danu? Skicirajte na grafu i pojasnite odgovor.